Illum se nitkellmu mal-koppja Karl u Dorianne Azzopardi dwar l-esperjenza li għaddew minnha mill-mument li ddeċidew li jadottaw u x'differenza għamlet f'ħajjithom Valentina, it-tifla adottiva tagħhom li f'Lulju li ġej tagħlaq 4 snin. Karl u Dorianne… għidulna ftit dwarkom.. It-tnejn ġejjin minn familji modesti, li jħaddnu l-prinċipji tal-ħajja, fuq kollox is-sagrifiċċji tal-ġenituri lejn il-bżonn tal-familja. Ilna nafu lil xulxin 'il fuq minn 30 sena, din is-sena nagħlqu 24 sena miżżewġin. Is-sigriet tar-relazzjoni hi sempliċi, relazzjoni bbażata fuq imħabba sinċiera, l-importanza tal-kommunikazzjoni bejn il-koppja, ħin ta' kwalità u t-toleranza. Kif wasaltu għad-deċiżjoni li tadottaw? Aħna nemmnu ħafna bid-destin…..iżżewwiġna relattivament żgħar meta tikkumpara maż-żminijiet tal-lum u mingħajr kundizzjonijiet wara żmien ta' għerusija fejn sirna nafu lil xulxin pass wara pass. Bejn ix-xogħol u l-ħajja ta' koppja normali, qatt ma konna koppja li noqogħdu nippjanaw meta rridu t-tfal, għax konna dejjem nemmnu li dan għandu jseħħ naturali. Iż-żmien beda għaddej u wasalna f'punt fejn ħassejna li nħarsu lejn din l-alternattiva….. alternattiva hekk sabiħa u li kien hemm qbil reċiproku. Ħadd ma sforza lil ħadd. Kemm dam għaddej il-proċess sakemm ingħatajtu l-konferma li tistgħu tadottaw? Madwar 16-il xahar minn meta ddeċidejna li mmorru għall-programm li jwassal għall-adozzjoni. X'tiftakru mill-mument li sirtu tafu li kontu se ssiru l-ġenituri adottivi ta' Valentina? Ma tantx hemm kliem li tista tiddeskrivi dak il-mument hekk sabiħ….meta niftakru għadna nġorru dik l-emozzjoni sabiħa ferm sal-lum…. Il-proċess jinqasam fi tlett fażijiet. Fil-bidu tal-aħħar fażi, hemm dik li tissejjaħ 'matching process' u dan jiskattah l-aġenzija li l-koppja li tkun għażlet li tkompli l-proċess. L-aġenzija tibgħat profil u dettalji tat-tifel jew tifla li tkun ġiet matched mal-koppja, u l-koppja tkun trid tikkunsidra dan u tagħti risposta jekk tridx tkompli l-proċess fuq dan it-tifel jew tifla…fil-każ tagħna Valentina. Niftakru li kien il-Ħadd filgħaxija, jien kont fis-sitting room u Dorianne kienet fil-kċina……irċevejna sms notification u e-mail f'dan ir rigward mill-aġenzija. Ftehmna li naraw id-dettalji separatament, u li 'nittestjaw' dak li nħossu individwalment……..u li nkunu onesti mall-ewwel……… nista' ngħid li fi ftit ħin, it-tnejn konna pożittivi u ħassejna ferħ kif ukoll dik ix xi ħaġa minn ġewwa li qed tgħidilna biex immexxu b'dik it-tifla tagħna u li rridu nkomplu din il-mixja flimkien!! Kemm għadda żmien sakemm wasal il-waqt li tmorru għaliha? U x'kien jinvolvi l-proċess? Il-matching seħħ għall-ħabta ta' Diċembru u morna għal Valentina f'Ġunju – madwar sitt xhur. Il-proċess mhux faċli għax maqsum fi tlett fażijiet b'kollox. L-ewwel fażi tinvolvi kors mal-appoġġ li bih il-koppja minbarra li taċċerta ruħha fuq dan il-pass tkun qed titgħallem x'inhu l-proċess tal-adozzjoni, qisu risk assessment fejn wieħed jiġi espost kemm għal dak li hu tajjeb kif ukoll għal dak li jista' jkun iebes u diffiċli, ir-realtà. It-tieni fażi tieħu forma aktar formali fejn il-koppja tgħaddi minn forma ta' due diligence li jinkludi fost affarijiet oħra 'home study' report kif ukoll aspetti relatati mas-saħħa u l-qagħda ekonomika tal-koppja eċċ. Il-koppja finalment tkun soġġetta għal test ma' psikologa professjonali wkoll. It-tielet u l-aħħar fażi hi l-iktar iebsa għax tinvolvi dak il-matching process li hu żmien ta' stennija, iżda wara l-matching jibda naħseb dak li hu l-aktar iebes ….. proċess legali li jieħu xhur u li waqtu kollox jista' jiġri peress li jista' jkun hemm 'second thought' mill-omm naturali kif ukoll il-koppja ma jkollhiex kontroll ta' kemm se jdum il-proċess. Fil-każ tagħna l-proċess dam bejn 5 u 6 xhur li waqthom tkun qed issegwi b'limitazzjoni t-tifla kif qed tikber fil-home u fl-istess ħin is-seduti tal-qorti jkunu qed jiġu aġġornati …….fl-aħħar però wasal il-mument biex immorru għax kienet waslet l-aħħar seduta u l-'judge' talab li l-ġenituri adottivi potenzjali jkunu preżenti fiżikament għall-aħħar seduta….. ferħ u ansjetà fl-istess ħin….. Valentina kienet matched magħna meta kellha bejn 2 to 3 months u meta morna għaliha kienet 9 to 10 months…… L-Aġenzija Tama kienet ta' appoġġ kbir tul il-proċess kollu speċjalment meta morna għal Valentina…. Pajjiż li ma tantx tkun taf fuqu aktar u aktar tkun ġo post kemm xejn rimot…….qtajna one way għax ma tkunx taf eżatt l-eżittu kif ukoll hemm ħafna dokumentazzjoni fosthom passaport u visa la darba kollox ikun sew u tkun trid tiġi lura…. Aħna qattajna madwar sitt/seba' ġimgħat hemmhekk però kienet esperjenza sabiħa għax tkun qed tibda tibbondja mat-tifla…. Kien hemm drabi li kellkom dubji jew biżgħat li ma kienx se jirnexxilkom taslu għal dak li xtaqtu? Bħal kwalunkwe ħaġa fil-ħajja però speċjalment fil-proċess ta' adozzjoni, kien hemm ansjetà kif ukoll dawk il-mumenti ta' biża'….speċjalment meta tkun qed issegwi l-proċess day by day, qiegħdin 'il bogħod u ma tantx tista' tagħmel wisq ħlief tistenna… X'tiftakru mill-mument li finalment mortu għal Valentina? Determinazzjoni kbira, ħsibijiet u sa ċertu punt 'stress' li sejjer pajjiż daqshekk 'il bogħod u ma tafx jekk hux se tiġi lura biż-żgħira jew le……però kemm jien u kemm Dorianne kellna dik il-paċi u serenità kif ukoll determinazzjoni li ndumu kemm hemm bżonn u niġu lura b'Valentina. Matul dan kollu, sibtu s-sapport u l-għajnuna li kellkom bżonn? Ħafna, familja, ħbieb, mill-Appoġġ, li l-ewwel u t-tieni fażi jsiru magħhom però ma nistgħux ma nsemmux l-Aġenzija TAMA speċjalment lil Debbie u Shirley…dawn it-tnejn marru lil hinn mill-ħin u d-dedikazzjoni li jagħtu. Xi tfisser għalikom it-tifla tagħkom Valentina? U x'differenza għamlet f'ħajjitkom? Ħajjitna. Imħabba reċiproka u motivazzjoni. Qalbitilna ħajjitna ta' taħt fuq, fil-pożittiv ovvjament. Ma nistgħux nimmaġinaw ħajjitna mingħajrha!! Nirringrazzjawha talli aċċettatna… Kif tqassmu r-responsabilitajiet tagħkom bħala ġenituri? Kif tkun ġurnata tipika tagħkom? Ix-xogħol tiegħi jirrkjedi ħinijiet twal għalhekk Dorianne avolja taħdem part time, tqatta' ħafna mill-ħin għat-trobbija ta' Valentina. Nippruvaw irrabbuha f'ambjent ta' familja tradizzjonali. Ovvjament Dorianne bħala l-omm tradizjonali tqatta' aktar ħin magħha. Però, jien nipprova nagħmel il-parti tiegħi ukoll speċjalment fil-weekend meta nitfi l-iswitch u nqatta' ħafna mill-ħin ma' Valentina u Dorianne……insibu bilanċ. Beħsiebkom tkellmu lil Valentina dwar il-ħajja li kellha f'pajjiżha la darba tikber? X'inhuma l-ħsibijiet tagħkom dwar dan? Fuq dan is-suġġett kien hemm qbil minn qabel bdejna l-proċess, aħna ħa nkunu open ma' Valentina, pass wara pass……naħsbu li billi nkunu onesti magħha mill-ewwel għax meta tikber żgur tkun hi li tapprezza dan il-proċess kif ukoll dik hi l-verità, allura aħna mrobbijin li nkunu onesti ma' xulxin, prinċipju li nħaddnu ta' kuljum. Bħala ġenituri, x'inhuma x-xewqat tagħkom għal Valentina? Li jkollha trobbija normali, saħħa, imħabba u edukazzjoni tajba….li tikber kuntenta u li jkollha l-kwalitajiet biex issir indipendenti u tapprezza l-ħajja bħall-ġenituri adottivi tagħha…nisperaw ukoll li d-dinja ta' għada tkun tista' tippermetti dawn l-aspetti b'mod aħjar. X'messaġġ tgħaddu lil dawk kollha li jixtiequ jagħmlu dan il-pass f'ħajjithom? Għal dawk kollha li forsi bħalissa qed jikkunsidraw dan il-pass, ngħidulhom biex jagħmlu kuraġġ u jħarsu 'l quddiem b'mod pożittiv. Ma jgħaġġlux għax il-pass hu kbir speċjalment għal koppji li forsi m'għandhomx jew s'issa ma kellhomx ulied naturali. Tridu tkunu preparati għal tibdil fir-rutina, u lesti għas-sagrifiċċji li jġib miegħu t-tkabbir tal-familja.. Però, serħu raskom li finalment hemm l-akbar sodisfazzjon li l-ħajja tista' tagħtik speċjalment meta tara mħabba reċiproka kif ukoll l-iżvilupp tal-persuna tal-persuna miexja 'l quddiem. Kemm hi ħaġa sabiħa meta minn età daqshekk żgħira Valentina tgħajjatlek papà u mamà……emozzjoni li ma' tistax tiddeskriviha…. #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi